Mbyllja e qeverisë në ditën e pestë
Presidenti Obama dhe republikanët në Kongres nuk kanë arritur ende një marrëveshje për të rifilluar funksioneve të ndërprera të qeverisë
Dje, në ditën e katërt të mbylljes së pjesshme të qeverisë amerikane, udhëheqësi republikan i Dhomës së Përfaqësuesve u shpreh me tone të forta. Më parë ishte folur se ai mund t’u kundërvihej anëtarëve të partisët së tij për të mos lejuar skadimin e afatit për rritjen e tavanit të borxhit. Ndërkaq, Presidenti dhe nënpresidenti ishin në një lokal të Uashingtonit që po u ofron çmime të reduktuara zyrtarëve të pezulluar nga mbyllja e qeverisë. Rreth 800 mijë punonjës qeveritarë janë pezulluar dhe ata që punojnë nuk pritet të paguhen në kohë. Presidenti Obama ishte dje për vizitë në një lokal pranë Shtëpisë së Bardhë: Presidenti Obama përsëriti thirrjet drejtuar republikanëve të Dhomës së Përfaqësuesve të lejojnë hedhjen në votë të projekt-ligjit për financimin e qeverisë, duke thënë se është i gatshëm të negociojë, për sa kohë që ata nuk u vënë “revolen në kokë” amerikanëve. Bllokimi politik mbi mbylljen e pjesshme të qeverisë amerikane hyri sot në ditën e pestë. Presidenti Obama dhe republikanët në Kongres nuk kanë arritur ende një marrëveshje për të rihapur qeverinë, ndërkohë që më shumë se 800 mijë punonjës publikë, rreth një e treta e forcës së punës të qeverisë federale, vazhdojnë të jenë me leje të detyruar dhe shërbime të shumta publike mbeten të pezulluara. Presidenti amerikan Barak Obama tha sot në fjalimin e tij të përjavshëm se republikanët nuk duhet të mbajnë peng demokracinë apo ekonominë amerikane mbi një ligj të miratuar që atyre nuk u pëlqen. Presidenti i referohej ligjit të ri të kujdesit shëndetësor. Zoti Obama i bëri thirrje Dhomës së Përfaqësuesve të miratojë buxhetin. Dje, Presidenti Obama u përpoq të theksonte ndikimin e mbylljes së qeverisë mbi punonjësit e larguar nga puna me leje të detyruar duke vizituar një restorant sanduiçësh që ofron ulje çmimi për punonjësit qeveritarë. Para se të porosiste drekë për vete dhe Nën Presidentin Joe Biden, zoti Obama i bëri thirrje kreut të shumicës republikane në Dhomën e Përfaqësuesve John Boehner, të lejonte pa kushte votimin e projekt-ligjit që do të rihapte qeverinë. Po dje, para Kapitolit, ligjvënësit demokratë u takuan me anëtarë të sindikatave të punonjësve qeveritarë që po protestonin ndaj qëndrimit të republikanëve të cilët nuk lejojnë hedhjen në vote të një projekt-ligji të pastër për financimin e qeverisë. Udhëheqësja e grupit të ligjvënësve afrikano-amerikanë Marcia Fudge i përcolli një mesazh Kryetarit të Dhomës së Përfaqësuesve John Boehner: Republikanët e Dhomës së Përfaqësuesve u takuan dje dhe udhëheqësit e tyre dolën nga takimi duke përsëritur mesazhin se besojnë që programi për kujdesin shëndetësor është i padrejtë për amerikanët dhe duhet të ndryshohet. Kryetari i Dhomës John Boehner: Republikanët thonë se kërkojnë të shtyhet zbatimi i një dispozite të rëndësishme të ligjit e cila thotë se çdo amerikan duhet të blejë sigurime shëndetësore ose të paguajë gjobë. Republikanët shprehen se kjo përbën cënim të të drejtave civile të individit. Për momentin, nuk duket se republikanët dhe demokratët po gjejnë gjuhën e përbashkët për të sjellë kapërcimin e ngërçit politik.